
Figyelmeztették őket, hogy jövünk. A szimpatizánsok csak egy üres lakást és néhány betiltott imakönyvet hagytak hátra. Egy félbehagyott étkezés, feltúrt fiókok. Összekaparták azt a keveset, amit kézben el tudtak vinni, utána megindultak keletnek, a Kárhozat felé. Annak idején, egyenruhás koromban a marsall leszögezte, hogy csak háromféle ember vág neki önként a Kárhozatnak: a kétségbeesettek, az ostobák és a kapzsik. A szimpatizánsok elég kétségbeesettek voltak. Összeszedtem egy tucat ostoba, kapzsi illetőt, és elindultam, hogy végezzek velük.

Egy kanálistól, megbánástól és egy újabb pocsék nyárutótól bűzlő délutánon hagytuk el Valengradot. A fizetség nem volt arányos a kockázattal, de nekem az embervadászat volt a munkám, és nem hagyhattam, hogy lehagyjon a zsákmány. Az összeszedett csőcselékem fele még sosem járt korábban a Kárhozatban; kis híján maguk alá piszkítottak, amikor kiléptünk a város keskeny kapuján. Egy mérföld nem sok, máris a fecséreket és a sülyvadakat firtatták. Két mérföld után az egyikük könnyekben tört ki. A vén motorosok kinevették, és emlékeztették, hogy sötétedés előtt visszatérünk.

Három nap alatt sem sikerült utolérni a seggfejeket. Így már nem volt vicces.

–A Por-kanyon felé tartanak – közölte Tnota. Az asztrolábiuma tárcsáival babrált, majd felemelve méricskélni kezdte a holdak közti távolságot. – Megmondtam, hogy így lesz. Ugye, parancsnok?

–Egy nagy lószart.

Pedig de. A homokban húzódó lábnyomok őt igazolták.

–Mi az, hogy! – vigyorgott rám Tnota, mustársárga fogsora kivillant kátrányszín arcából. – Jól emlékszem. Megjelentél a kocsmában a papírokkal, mire rávágtam: „Lefogadom, hogy a kanyon felé tartanak”. Ezért biztosan megérdemlek egy plusz részesedést.

–Akkor se, ha kapnánk annyit ezért a megbízásért, hogy megengedhessünk effélét. Márpedig nem – közöltem.

–Ne kend rám. Nem én választom a melókat – nyelvelt Tnota.

–Ma először sikerült fején találnod a szöget. Most fogd be, és jelöld ki az utat.

Tnota felemelte az üveglencsét az egyhetes véraláfutás színében tündöklő ég felé. Mocskos aranyszín olvadt össze a zöldes foltokkal a lila szakadékok és az ocsmány vérbarnák keveréke közepette a kiömlött folyadékok és felszakadt hajszálerek palettáján. Az ujjain számolt, és egy láthatatlan vonalat követett az egyik holdtól a másikig. Az ég repedései elnémultak, csupán suttogás siklott a nyugtalan fellegek partjai közt.

A Kárhozatban minden tönkrement. Minden kizökkent. Minél előbb lepuffantjuk a rohadékokat és fordulunk vissza nyugat felé, annál boldogabb leszek.

Porral és homokkal felszórt árokpartokon vágtunk át, a vörösesfekete sziklák a sónál is szárazabbak voltak. A Kárhozatból szivárog valami. Az ember szüntelenül érzi, mint a levegőt, de nem a barátja, inkább az ellensége. A bőre alá szivárog, megül az ínyében, míg végül már méregnek érzi. Csak remélhettem, hogy hamarost vége lesz.

Három napja szeltük már át délkeleti irányban a Kárhozat sötét sivatagját, amikor megtaláltuk a lopott lovuk maradványait. Bármi is tépte le a lábát, a szimpatizánsok bölcs döntést hoztak. Sorsára hagyták az állatot, és menekülőre fogták. Röpke haladék csupán, mivel immár képtelenek lesznek lehagyni minket. Már az megkönnyebbülést sugárzott, ahogy az emberek a nyergükben ültek. Napnyugtára két lemetszett fej csüng majd a nyergünkön, és visszatérhetünk oda, amit a határvidéken civilizációnak neveznek.

Előhúztam a kulacsom a kabátom alól, és megráztam. Nem először. Ugyanolyan üres volt, mint a legutóbbi három alkalommal. Mivel a brandy már elfogyott, így csupán gyenge sört ihattunk, ráadásul nem volt sok belőle. A Kárhozat még egy alaposan felfegyverzett hadosztályra nézve is veszélyes. Kirázott a hideg a gondolatra, hogy ez a két civil kiképzés, felkészülés és fegyver nélkül is képes volt életben és előttünk maradni három napon át. Még egy ok arra, hogy minél előbb pontot tegyünk a dolog végére.

A homokban tisztán látható nyom húzódott. A földkéreg keskeny repedéseként terült el előttünk a Por-kanyon. A vándorló dűnék, maró homok és málló sziklák közt húzódó vágás. A mennykőt mintázó folyosó szakasztott olyan volt, mint az égbolt egyik szakadása, a föld hege utánozta a firmamentum sebesülését. A mennybolt egyik repedése éles, dallamos sirámba kezdett, minek hallatán a botcsinálta harcosokból összeszedett légióm tagjai kabaláik és amulettjeik után nyúltak. A szabadcsapatok harcosai hiába karakánok, attól még babonásabbak, mint egy pap az ünnepnapokon. Legalább olyan messzire maguk mögött akarták tudni a Kárhozatot, mint én. Rettegtek tőle, és a rettegő katonák még a legegyszerűbb küldetés során is elveszíthetik a fejüket. Márpedig az én banditákból toborzott osztagom tagjait csak erős jóindulattal lehetett katonának hívni. A jóindulat pedig a hülyék sportja.

–Nenn, hozzám! – kiáltottam a homályba alábukó emelkedő felé menet. A nevezett nő koromgyantát rágott, járt az állkapcsa, fogsora kátrányfekete volt. Nincs ezen a földön ennél idegesítőbb zaj. – Muszáj ezt a szart csócsálnod?

–A hölgyek között így szokás – vont vállat.

–Csak azért, mert holmi hercegkisasszonynak szuvasodnak a fogai, még nem kell a talpnyaló barátnőit utánoznod.

–A divat nem az én saram, parancsnok. De a látszatot fenn kell tartani.

Ennél a szokásnál csak Nenn abbéli hite volt agyfacsaróbb, hogy az orr nélküli arcára pillantva bárkit érdekelnének a fogai. Nyámm, nyámm, nyámm. Tapasztalatból tudtam, hogy ugyanúgy hiába győzködném, hogy hagyja abba, mint Tnotát, hogy ne próbáljon meg minden elevent meghágni.

Attól még rábámultam.

–Mi legyen, parancsnok? – kérdezte Nenn. Elhallgatott, majd a homokba köpött egy félgolyónyi koromgyantát.

–Lemegyünk. Csak mi ketten.

–Csak mi ketten? – Nem húzhatta fel az arcára szíjazott fatokmányt, de a szemei között ráncba szaladt a bőr.

–Csupán ketten vannak, ráadásul fegyvertelenek. Szerinted megbirkózunk velük?

–Nem tőlük tartok – közölte Nenn. A koromgyanta maradékát a másik irányba köpte. – Bármi lehet odalent. Lesők. Sülyvadak.

–Vagy akár egy arannyal teli jókora üst. De ennyire délen hiába vársz sülyvadakat.

–És lesőket?

–Csak szedd össze magad. Lemegyünk. Fizetséget csak két ép kobak ellenében várhatunk, és tudod, milyenek a fiúk. Kétségkívül elveszítenék a fejüket, a törvényszékek pedig, ha csak egy mód van rá, inkább megúsznák a fizetést. Emlékszel, hogy jártunk Snosknál?

Ezúttal Nennen volt a fintorgás sora.

–Igen. Emlékszem. – Snosk fájó emlék volt mindnyájunknak. Ha az ember teljes fizetsége elúszik egy részletkérdés miatt, az bárkinek megfeküdné a gyomrát. A mai napig kötöm az ebet a karóhoz, hogy ki lehetett venni az arcot, ha az ember elég ügyesen rendezgette a darabokat.

–Helyes. Akkor kösd fel a gatyádat, és indulás!

Leszálltam a lóról. A nyeregben megfájdult a lábam, a derekam pedig olyan roppanást hallatott, amit alig tíz éve még képtelenségnek tartottam volna. Már nem töltök elég időt a nyeregben. Elpuhultam. De mindig azzal traktáltam magamat, hogy ettől még nem vagyok öreg. Tnota is leszállt, hogy segítsen nekem felkészülni. Még nálam is idősebb volt; tudtam, hogy nem mélyesztene kardot senki arcába, egy csatában nagyjából annyi haszna lenne, mint egy viaszsisaknak. Magában hamarabb tesz kárt, mint bárki másban, odalent pedig a Nenn-féle ádázságra volt szükség. Tnota ellenőrizte a félpáncélom szíjait, és megtöltötte a muskétámat, miközben a választott fegyvereimet a nyergemről az övemre tettem. Felcsatoltam egy rövid pengéjű szablyát és egy hosszú pengéjű tőrt. A hasadékban karnyújtásnyi távolságon túl amúgy sem lehetne lóbálni semmit. Már jártam odalent néhány évvel korábban. Nem szélesedett ki nagyon. Inkább sikátor, mint völgy.

A sötétített acélt viselő Nenn megfelelően vérszomjasnak látszott. Tnota szikrát csiholt, és fellobbantotta mindkettőnk kanócát, lőfegyvereink így harcra készen várták, hogy ólmot köpjenek. Nem terveztem elsütni őket. Egy muskéta lövedéke borzasztó mocskot varázsolna a célpontból, de ahogy Nenn mondta, lesőkre is számíthatunk odalent. Bármi leselkedhet ránk a savanyú föld sötét zsigerei közt.

Minél előbb levágjuk a szimpatizánsok fejét, és iszkolunk vissza a városba, annál jobb.

–A szakadékból csak három helyen lehet kimászni – közöltem. – Emlékszel a többire?

Tnota bólintott. A másik kettő felé mutatott, az egyik jó mérföldnyire volt, a másik pedig attól fél mérföldre keletre.

–Pontosan. Ha kiugrasztjuk őket, eredj a nyomukba, és várj meg minket.

–Gyerekjáték.

–Tnota a rangidős! – bömböltem a fiúknak, akik jóformán tényleg úgy néztek ki, mint akik figyeltek. Már el is felejtettem, hogyan sikerült ilyen csatornapatkány véglényeket összeszednem. Brandy nélkül, húsz mérföldre a Kárhozat szívében, sarkamban egy csapatnyi féreggel. Az életem során valamikor nagyon-nagyon félresiklottak a dolgok.

Málló szikla és ősi, megkövült fagyökerek lejtője vezetett a szakadék mélyébe. Nem könnyű a tájékozódás, ha az ember fegyvert cipel, ráadásul alig hét láb választja el a két falat. Fényből sem volt túl sok, csupán arra volt elég, hogy nagy nehezen kivegyük, hová lépünk. Körülményes volt elkerülnünk, hogy a lépéseink nyomán ne zúduljon kavicsáradat a sötétbe, de amennyire tőlünk telt, csendben maradnunk. A Por-kanyon mély volt. Talán az ellenség kémei és szimpatizánsai pont ezért tartottak előszeretettel találkozókat idelent. Az őrjárataink nem túl gyakran hatoltak ilyen mélyre a Kárhozat szívébe, szinte teljesen maguk mögött hagyva a Peremet, de még akkor sem állnának neki itt, a sötétben barangolni. Ennél még a tiszteknek is több eszük volt.

A levegőben hűvös szárazság ült, nyoma sem volt nedvességnek. Mindenfelé fagyökerek kandikáltak ki a sziklafalból. Egykor egy évezredes erdő állt errefelé, még a Kárhozat születése előtt. Mostanra már csak a száraz és szürke vén csontokra emlékeztető gyökerek maradtak. A Kárhozatban nem volt víz, a néhol felbukkanó olajos fekete tavak pedig vajmi kevéssé táplálták a növényzetet.

–Be kell vallanom valamit – szóltam.

–Mi van, nagy hirtelen megtértél? – mordult fel Nenn.

–Esélytelen.

–El akartál kapni itt, a sötétben?

–Csak szeretnéd. – Óvatosan megkerültem egy sziklát. Túlságosan ránehezedtem, mire kréta módjára elporladt. A Kárhozatban semmi sem tartós. – A törvényszék többet fizet, mint mondtam. Nem sokkal, de eleget ahhoz, hogy elgondolkozzak.

–Hazudtál a fizetségről?

–Még szép. Mindig hazudok a fizetségről.

–Seggfej.

–Aha. De tökmindegy. Eszembe jutott, hogy a célpontjaink talán nem hétköznapi szimpatizánsok.

–Kémek?

–Nem. Mi van, ha a nő Mátka?

–Valengradban nincsenek Mátkák – vágta rá Nenn, de túl gyorsan ahhoz, hogy meggyőzőnek hasson. Ereszkedés közben a fölénk magasodó gyökerek födémje kizárta a fényt és a szelet. Nenn rálehelt a kanócára, hogy a hegye megőrizze rőtes izzását. A ragyogástól olyan vörösbe borult az arca, mint az ördögé. A feketeségben megnyugtató volt az égő gyújtózsinór szaga, akár a lángoló fa füstje, csak keserűbb, csípősebb.

–Legalábbis ezt szeretnék elhitetni velünk – vélekedtem. – A fellegvár tavaly talált egyet. Méghozzá nagyot, majdnem akkorára hízott, mint egy ház. Rágyújtották az épületet, és egy tűzvészre hivatkoztak.

Nenn horkantani próbált. Ezt a szokást nem tudta levetkőzni. De hús-vér orr nélkül különös hang követ egy harákolást.

–Baromság. Csak egy hájas, vén ribanc volt, aki rossz tisztet haragított magára. Minden nagyhangú elveszíti a fejét, ha holmi sehonnai szajha kosarat ad neki. A pasas mérgében felgyújtotta a bordélyt, aztán meg magyarázkodott.

Nenn csak abban hitt, amiben akart, ebből sosem engedett.

–Le van ejtve. De ha odalent egy Mátka bujkál, akkor nem akarom a közelébe engedni az embereimet. Tudom, mi lehet a vége.

–Miből gondolod, hogy te jobban ellenállsz majd a Mátkának, mint ők? – kérdezte Nenn. Elfojtottam a hangomat. A szakadék kusza falai közt nem jut messzire a hang, de az óvatosság sosem ártott.

–Semmiből. De bízom benne, hogy rám se bagózol, és lerobbantod a fejét.

–Nem azt mondtad, hogy az arca tabu?

Szigorúan ránéztem, de a homályban felesleges volt.

–Ha a nő valóban Mátka, durrantsd szét a fejét. Felfogtad?

–Vettem, Galharrow parancsnok uram, lerobbantom a fejét, uram! Attól még átkozott pech lenne, ha a semmiért gürcöltünk volna.

–Meghiszem azt. De jobb, mintha pórul járnánk. Ha megbillogozták őket, akkor amúgy is pénzünknél leszünk.

Megcsúsztam egy kósza kavicson, mire Nenn már nyúlt is, hogy kisegítsen. A kövek végigkopogtak a keskeny ereszkedőn. Mindketten megdermedtünk. Ha még mindig odalent vannak, akkor óvatosabbnak kell lennünk. A beszéd puszta figyelemelterelés. Helyette eljött a cselekvés ideje. Előttünk horpadás tűnt fel a sziklafalon, mire a vállamhoz emeltem az elöltöltősöm tusát, és becsusszantam a sarok mögé. A szurdok üresen folytatódott. Továbbóvakodtunk. A kanóc füstje lustán kavargott mögöttem a mozdulatlan levegőben. Reméltem, hogy szél híján nem fog megelőzni minket, hogy figyelmeztesse az ellenséget. Túlontúl jellegzetes a szag. Ha valóban egy Mátkára vadásztunk, akkor a lesből támadás a legjobb módszer.

–Odasüss – suttogta Nenn. – Fény.

A vilfény sápadt, mesterséges ragyogása csillant a következő kanyarban. Előreosontam, olyan óvatosan simítva a talpamat a kemény sziklához, ahogy az egy magamfajta méretű fickótól telik. Jobban oda kellett volna figyelnem a táncórákon. Nenn sokkal fürgébben mozgott, a látvány egy karcsún és mereven fújó kóbor macskára emlékeztetett. Felemelt fegyverrel kerülte meg a sziklafalat.

Félig-meddig azt vártam, hogy rögvest tüzet nyit, de megtorpant, mire szorosan a nyomában maradva megkerültem. A hasadék, ha csak hajszálnyit is, de kiszélesedett, a föld mélyében összetömörödve pedig tizenöt láb is jókora helynek érződik. A szimpatizánsok kis tábort emeltek maguknak. Viseltes, vén takarók halma állt egy gallyhalom mellett, amit nem sikerült lángra lobbantaniuk. Egy üres üveg hevert az oldalán. A fény egy apró lámpásból ragyogott, aminek mélyén egy vilgömb pislákolt. Az akkuszál jóformán teljesen kimerült.

Prédáink hátukat a sziklafalnak vetve ücsörögtek. Mindketten halottak voltak. Méghozzá kétségkívül. Dülledt szemek ültek a gödrükben a tágra nyílt szájak felett. Egymás mellett, egymásnak támasztva, akár két előadásra készen álló szörnybáb. A nő életében átlagos lehetett. Középkorú, barna fürtjeit fehér sapka alá gyűrte, kék szemét szarkalábak keretezték. Halálában arcát és ruháját alvadt vér darabkái borították. Az orrából, a füléből és a szájából szivárgott. A férfi sem járt különbül. Az egyenruháját a Kárhozat poránál és verejtékénél is szörnyűbbek itatták át.

Életükben egy pillantásra se méltattam volna őket. Holtukban képtelen voltam félrenézni.

Nyugtalanságom erősödött, a zsigereimből a mellkasomba vándorolt. Látható sebek sehol, csupán rengeteg vér. Rég láttam utoljára effélét. A Kárhozat lényei kegyetlenek, de állatok módjára ölnek. Ez véres volt, de tiszta. Mintha csak lecsüccsentek volna, hogy bevárják a halált.

–Elkapták őket – állapította meg Nenn. Drága Nenn, milyen ösztönösen állapít meg mindent, ami a vaknak is világos.

–Nem mondod! Talán még errefelé kószál. – Gőzöm se volt, mi a rosseb lehetett, de elvégezte helyettünk a munkát. Letüdőztem a kanóc füstjét, a maró aroma megnyugtatott.

–Már rég elment. A vér több órája megalvadt.

Nenn leeresztette a fegyverét. Leült egy jókora kőre, és olyan arccal pillantott a szemközti tetemekre, mely vajmi kevésszer ült ki az arcának a maradványaira. Nem tudtam, mire gondolhatott. Nem is akartam megtudni. Találtam egy kicsiny málhát, és beletúrtam. A szívem mélyén reméltem, hogy találok benne valamit, amit eladhatok a marsallnak vagy a törvényszéknek, hogy egy kicsit még jobban megérje az út. Földönfutók voltak. Néhány üveg sózott hal, nem ért annyit, hogy megérje pénzzé tenni. Se titkos levél, se térkép az ellenséges alagutakról, se a valengradi szimpatizánsok és kémek jegyzéke. A nő fenomén volt, vilmalomban dolgozott. A férfi pedig egy tüzérségi ezred hadnagyaként szolgált. Ha volt is magyarázat arra, hogy miért hagyták hátra az emberiséget, és vágtak neki a Kárhozatnak, magukkal vitték a sírba. Vagyis pontosan erre a szent helyre.

Kész pazarlás. Az időmé, a törvényszék részemre kiutalt fizetségéé és az ostoba életüké. Annyi vizet sem hoztak, hogy legalább a Kárhozat feléig eljussanak, nemhogy átvágjanak rajta, a túlnani birodalomba. Kár, kár és kár.

Ideje elszámolni a fejekkel, utána pedig eltakarodni.

Megdermedtem, ahogy megpillantottam valamit a földet ellepő koszban és homokban. Néhány pillanatig csak mozgásképtelenül meredtem rá. Hallgatóztam.

–El kell tűnnünk innen.

–Mi az? – Nenn a zsebeiket tapogatta.

–Mennünk kell.

Nenn kihallotta a hangomból sütő rettegést. Odapillantott, meglátta a lábnyomot. Ami apró volt. Nem lett volna szabad így megijesztenie minket. Tágra nyílt szemmel pillantott rám.

–Hozd a fejeket – suttogtam. – Gyorsan. De kurva gyorsan!

A világ tele van rossz dolgokkal. Főleg emberekkel, de akadnak köztük olyanok, melyek a Kárhozatban székelnek. A legszörnyűbbek viszont messze keletről, a Kárhozaton túlról származnak. Tudtam, hogy a gyerekméretű lábnyom véletlenül is létrejöhetett, talán egy homokbucka az egész. De egy Csemete is hagyhatta maga után.

Elkezdtem felületesen szuszogni. Verejték csordult végig a nyakamon. A legapróbb zajra is felfigyeltem, és nem eresztettem le a muskétámat. Keményen markoltam, hátha így sikerül elejét vennem az ujjaim remegésének.

–Gyerünk, gyerünk! – sziszegtem.

Nenn felettébb hatékony, és semmiképp sem hagyná hátra a zsákmányunkat, pláne azok után nem, hogy három napja nyeltük a Kárhozat porát. Előhúzta a kardját, és hentes módjára munkához látott. Ujjamat beledugtam a fegyver csövébe, ellenőriztem, hogy nem került-e akadály a kanóc és a serpenyő közé. A hasadék csendjében minden rezzenéstelennek tűnt. Nenn fáradhatatlanul vágott és fűrészelt, karja szüntelenül és sebesen járt. Ismét végignéztem a földön, de nem találtam több lábnyomot. Feleakkora, mint egy felnőtté. Ennél mindkét szimpatizáns lába nagyobb volt.

–Csipkedd magad – sziszegtem.

–Megvan! – szólt Nenn. Szétszaggatta a zsákmányt marasztaló inakat. Mindenképp szüksége lesz majd egy fürdésre. – Mindig nehezebb, mint hinné az ember. – A magasba emelte, hogy én is megvizsgálhassam. Szép és ép.

–Ne lóbáld így összevissza. Nincs benned tisztelet?

–A szimpatizánsokat szívem szerint le se szarnám – szögezte le Nenn. A lefejezett holttestre köpött. – Annyira csatlakozni akarnak a helótákhoz, mert büdös nekik az emberlét? Ha annyira nem akarják, hogy emberszámba vegyék őket, tőlem megkaphatják!

–Elég. Mozgás!

A fejeket az egyik vén pokrócba tekertük. Bár a vérnek volt ideje megszáradni, ez még nem garancia arra, hogy nincs a közelben az, ami kinyírta őket. A páncélom alatt az ingemet teljesen átitatta az izzadság.

A korábbi utunkat követve, a laza sziklákon botladozva tértünk vissza a szakadék kijáratához. A lopakodás ösztöne viaskodott az eltakarodás iránti vággyal, a fejek az övemre hurkolt hevenyészett batyuban himbálóztak. Nenn-nek volt igaza, súlyosak voltak, de attól még sebesen kapartunk előre a törmeléken és a száraz, szürke gyökereken. Egész idő alatt fél szemmel hátrafelé lestem, legalább annyiszor pillantottam hátra, mint előre. Zakatolt a szívem, epe dühöngött a zsigereimben. A szívem mélyén arra számítottam, hogy kimászva a társaink helyett csak megcsonkított tetemek fogadnak majd minket. Emlékeztettem magamat, hogy a vér már megalvadt. A gyilkos tette a dolgát, majd távozott.

Félelmem alaptalannak bizonyult. Mikor kimásztunk a véráztatta tarisznyával, a seggfej seregem éljenzésben tört ki.

–Simán ment? – kérdezte Tnota. Válaszra se méltattam.

–Indulás – kiáltottam. – Nyeregbe, retkes szarjankók! Nyomás! Aki fél percen belül nem ül a lován, azt itt hagyjuk!

Elillant a jókedv. Hervasztó bagázst alkottak, de a sürgetést megértették. Nenn jóformán felszaltózott a nyergébe. Az embereim nem tudták, mi hozta ránk a frászt, de nem is firtatták.

–Szerinted el tudunk jutni még ma a Perem egyik állomására? – kérdeztem Tnotát.

–Valószínűtlen. Körülményes lenne megtervezni az utat, ráadásul tizenhat szabványmérföldre benyomultunk. Kel a vörös hold, márpedig az mindig megzavarja a szokásos méréseket. Legalább egy órába telne gondosan megtervezni egy ösvényt nyugat felé.

–Azzal most várnod kell.

Álltam a szavam, a kengyelbe dugtam a lábam, és vágtára ösztökéltem a lovamat. Lecsaptam a gyeplővel, és egyre nyugat felé figyeltem, egészen addig, míg a Por-kanyon el nem tűnt szem elől. Addig tartottam a kemény tempót, míg a lovak végül majdnem kifulladtak.

Kelletlenül megengedtem az állatoknak, hogy ügetésre lassítsanak, utána pedig jó fél mérfölddel később megálljanak.

–Parancsnok, meg kell állnunk, különben szem elől veszítem az összes viszonyítási pontot – makacskodott Tnota. – Tudod, mi lesz abból, ha eltévedünk idekint! Muszáj megállnunk!

–Igyekezz! – utasítottam. – A leggyorsabb hazavezető út kell!

Sosem könnyű feladat kiutat találni a Kárhozatból. Jó térképész nélkül az ember három napon át mehet egyetlen irányba, és a végén ugyanott kötne ki, ahonnan elindult. Még egy ok, amiért a hasadéknál nem akartam Tnota életét kockáztatni. A Kárhozatban csakis a három hold állandó: a vörös, az arany és a kék. Meglehet, túl távoliak ahhoz, hogy a földből szivárgó mérgezett mágia eltorzítsa őket.

Elvonultam meglocsolni az egyik sziklát. Ahogy bekötöttem a nadrágomat, a bal alkarom belső oldala szúrni kezdett. Meghúztam az övemet, és bebeszéltem magamnak, hogy csak képzelődöm. Nem. Határozottan melegszik. Sőt, forrósodik. Francba! Erre sem a hely, sem pedig az idő nem alkalmas!

Szarkaláb már öt éve nem jelentkezett. A szívem mélyén reménykedtem, hogy a vén szaros talán megfeledkezett rólam. Most, hogy kapcsolatba akart lépni velem, rájöttem, mekkora ostobaságot képzeltem. Egyike voltam a bábuinak. Csak a megfelelő pillanatra várt, hogy léphessen velem.

Egy homokdűne mögé húzódva feltűrtem a ruhám ujját. A karom tele van varrva, zöldbe, feketébe és kékbe foglalt emlékekkel. Egy kicsiny koponya mindenki emlékére, akit a Peremen veszítettem el. Túl sok kurva koponya. A legtöbbjüknél már nem is emlékeztem, kinek a mementója volt, és különben is, nem a koponyák kezdtek forrósodni. Az alkarom belső oldalán egy gondosan megformált holló tűnt ki az őt körülvevő durva katonatetoválások közül. A sercegő tinta fortyogni kezdett, ahogy egyre fájdalmasabbá vált az izzás. Lecibáltam az övemet, és szorítókötés módjára a felkarom köré tekertem. A múltbeli tapasztalatok alapján szükség lesz rá.

–Ne kímélj – morogtam összeszorított fogakkal. – Essünk túl rajta!

A hús felfelé feszült, mintha valami ki akart volna bújni a bőröm alól. Az egész karom reszketni kezdett, és a második lökés még a forróságnál is jobban fájt. Gőz sziszegett a húsból, ahogy az izzástól vörösre váltott. Fintorogtam, vicsorogtam, és összeszorítottam a szememet, ahogy a bőröm minden elképzelhetőnél jobban kifeszült, majd megéreztem a szakadást, ahogy a holló felfelé ficánkolva kiszabadította magát a testemből. Kurva nagy példánynak bizonyult. Vöröses ragaccsal borítva bújt ki a tépett húsból, mint egy újszülött, majd leugrott egy sziklára, és fekete szemével felnézett rám.

A kíntól összeszorítottam az állkapcsomat. Nincs értelme gyengeséget mutatni. Szarkalábból hiányzott az együttérzés.

Fejet hajtottam a madár előtt. A Névtelenek nem istenek, de eléggé eltávolodtak már a halandóktól, hogy minden megkülönböztetés értelmét veszítse, és mind az istenek, mind pedig a Névtelenek jobb szeretik megalázkodva látni a fajtánkat. A szócséplés értelmetlen lenne. Szarkaláb sosem hallgatta meg a mondandómat. Fogalmam se volt, hogy hall-e a madár fülén át, vagy csak azért jött, hogy megmondja a magáét. Kitárult a holló csőre, és meghallottam a hangját, rekedten csikorgott, akár a murva. Mintha a háború kitörése óta minden áldott nap elfüstölt volna egy tál fehérlevelet.

–GALHARROW – visította felém. – MENJ A TIZENKETTES ÁLLOMÁSRA! GONDOSKODJ A NŐ TÚLÉLÉSÉRŐL! NE MERÉSZELD ELBASZNI!

A ragacsos vörös holló a fejét félrehajtva pillantott rám, majd lenézett a földre, mintha csupán egy kukacokat kereső hétköznapi madár lenne. Talán valóban azzá vált az üzenet átadását követően. Néhány szempillantásra rá mozdulatlanná dermedt, füstpamacs szivárgott a csőréből, végül holtan rogyott a földre. Letöröltem a vért az alkaromról. A seb már elillant, nem úgy, mint a kín. A hollótetoválás visszatért a helyére, de olyan sápadtan, mint egy vén, napszítta kép. Idővel a madár körvonalai visszanyerik az élüket.

–Változott a terv – közöltem, amikor visszatértem a csapathoz. – A Tizenkettes Állomásra megyünk.

Nem volt hiány a furcsálkodó pillantásokból, de senki nem vitatkozott. Ezért nem lehettem elég hálás. Sokkal nehezebb ranggal érvelni, ha az ember nem tudja, miért is teszi.

Tnota felnézett a holdakra. A jégkék Klada lesüllyedt a láthatárra. Az élénk bronzszínű repedések seszínű szakaszokra osztották az égboltot. Tnota megnyalta az ujját, ellenőrizte a szélirányt, majd letérdelt, és ujját végighúzta a törmeléken.

–Nem a Tizenkettes a legközelebbi állomás, parancsnok. Nem érünk oda sötétedés előtt – közölte. – De kijuthatunk a Kárhozatból, utána megindulhatunk délnek az utánpótlási vonal mentén.

–Nincs gyorsabb út?

–Légvonalban lenne a leggyorsabb. De ahogy már mondtam, leszállna az est, mire elhagynánk a Kárhozatot.

–A leggyorsabb út kell, Tnota. Plusz részesedést kapsz, ha sörhöz jutok, mielőtt kialszik a fény.

Tnota elvigyorodott. Menni fog.

A lovak kimerültek, de azt hiszem, egyiknek sem esett baja. Ugyanúgy maguk mögött akarták tudni a természetellenes vidéket, mint a lovasaik. A lovaknak volt eszük.

Két hold már eltűnt a láthatár mögött, így csupán Klada karcsú, zafírkék félköríve ragyogta be az éjszakai égboltot, amikor megközelítettük a Tizenkettes Állomást. Tnota megkockáztatott pár különös, kockázatos kitérőt furcsán zizegő fűvel benőtt dűnék közé, de végül teljes épségben értünk célba. Hiába hiányzik belőle végletesen a harci kedv, az öregfiú attól még akár a marsall térképésze is lehetne, ha bírna az ösztöneivel. Magunk mögött hagytuk a színpompás égbolt morgását, elbúcsúztunk a rajta végigfutó halványvörös hegektől, és bevetettük magukat a Kárhozattól nyugatra húzódó vidék sokkal természetesebb éjszakájába.

Az állomást halovány fény ragyogta be, két, villel működő keresőfény lustán himbálózva kutatta a környéket. Az egyik kiszúrt minket, és a nyomunkban maradt közeledés közben. Magányos, érdektelen arc kukucskált át az oromzaton. Szabványos erőd volt, ugyanolyan, mint négy tucat nővére, melyek az egész Perem mentén húzódtak. Magas kőfalak, jókora puskák, lobogók, keskeny ablakok, trágyaszag. Az erődök szokásos velejárói.

–Csörgősipka – jegyezte meg Nenn közeledés közben. Ránézve felhúztam a szemöldököm. Felfelé mutatott. – Világéletemben erre emlékeztettek. A vetítők karjai. Mint az udvari bolondok sipkájából kilógó négy bojt. – Követtem a magasba mutató ujját. Négy jókora fémkar emelkedett a magasba a központi torony tetejéből fekete, vasból kovácsolt, ívelt póklábakként, melyeket fakó, sárga vilfény világított meg alulról. Csúcsukon még a fekete fémgombócoknak is jutott hely, üreges harangokként rajzolódtak ki az ég vöröse előtt.

–Nem hinném, hogy a vetítők jártasak lennének a viccmesélésben – jegyeztem meg.

–Ebben nem értünk egyet – vigyorgott Nenn. Szemében ugyanaz a huncut öröm csillogott, mint a macskáéban, ami az egérbe mélyeszti a karmát. – Kifejezetten tréfás, hogy mennyi helóta támadja meg a Peremet, és változik hamuvá. Ez viccnek számít?

–Nem – feleltem. – Inkább annak, hogy beteg a humorérzéked. Most fogd be, ki kell találnom, mit mondjak a főparancsnoknak. És a kurva mindenit már, ne csócsáld azt a szart!

Nenn oda se bagózott, és tovább beszélt koromgyantával teli szájjal. Ha az ember olyan sokat járja a világot a bajtársával, mint mi ketten, és több napot tölt a társaságában részegen, mint józanul, akkor idővel hajlamossá válik arra, hogy bizonyos fokig elnézze a parancsmegtagadást. Néhányan tévesen szeretőknek, egymás karjában kikötött torzszülötteknek véltek minket. Váltig állította, hogy kész vadmacska az ágyban, de képtelen lennék elviselni mind a köpködését, mind pedig a jó modor teljes hiányát. A képén éktelenkedő faorr miatt esélytelen, hogy valaha modellt álljon egy művésznek, de az én képmásom se nedvesítené be különösebben az udvarhölgyek bugyiját. Tucatnyi homokvihar mocskát szívtam be, életem során több szeszt ittam, mint mások vizet, és ha dicséretképp egy üllőhöz hasonlítanák az államat, csak annyit mondanék rá, hogy kétségkívül elviselt legalább annyi ütést. Megértem, miért gondolják azt a népek, milyen szép pár is vagyunk.

Egészen az erőd nyugati faláig kellett lovagolnunk. A Kárhozat felé egyetlen kapu sem nyílt. A Perem állomásai azt szolgálják, hogy ami kelet felé van, maradjon is ott, ezek a védvonalak a néhai emberek ellen. Az istenek se tudják, mivé válhattak mostanra.

A kapun tátongó fejméretű ablakon át kifelé néző kapuőr végigmért minket. Ásított, megcsapott borszagú lehelete, de a kezemben felvillanó pecsét a szemtelenség utolsó szikráját is letörölte az arcáról. A dombornyomásos vaskorong tanúskodott arról, hogy Éjszárny vagyok. Az állami rendfenntartók nem szívelik az Éjszárnyakat. A legtöbbjük csupán bérenceknek, fejvadászoknak tart minket, csak olyan szóbeszédeket hallanak, hogy ártatlanokat vádoltunk meg és vallattunk ki. Megvetettek minket, amiért nem kellett ügyelnünk a regulák makulátlan betartására, a gyakorlatozásra, és köpködve patkányoknak hívtak minket, ha úgy hitték, nem halljuk őket. De leginkább attól tartottak, hogy egy szép napon egy Éjszárny vádaskodva fogja feléjük fordítani lélektelen tekintetét. Mindenkinek volt rejtegetnivalója.

–Tud arról, hogy lenne itt magas rangú nő? Tiszt? Nemes? – kérdeztem.

–Elnézést, uram, nagyon sajnálom. Csak most kezdődött a műszakom. De attól még mindenféle csicsás fogatok állnak az udvaron. Lefogadom, hogy egy ezüstkanalashoz tartoznak.

Sötéten néztem rá. Egyenruhája gyűrött volt, mint aki most rántotta magára. Az övét sem húzta meg. Nagyon úgy tűnt, hogy eléggé alább adták, mióta legutóbb erre jártam. A bennem élő vén tiszt kiemelkedett a több évnyi mellőzöttség mögül, és ráreccsent.

–Mivel ön ügyel a Perem állomásának kapuira, őrmester, illene tudnia, ki van itt, nemde?

Keserű pillantást vetett rám. A pecsétem kötelezte arra, hogy beengedjen, de attól még nem parancsolhattam neki, és a faszságaimat se kellett elviselnie. Legfeljebb akkor, ha besározhatnám, de nem így volt. A bűnösök sokkal készségesebbek.

–Idehallgass, pajtás. A kisebbik kölyköm egész este taknyot köhögött. Jó eséllyel nem éli meg a jövő hetet, így a nejem is dagonyázik az önsajnálatban. Szerinted nincs elég bajom? Akkor nyújts be panaszt az ügyeletes tisztnél! – Kihajolt mellettem, hogy a kíséretemhez szóljon. – Befelé! Az étkező a kapuőri bódé túloldalán. Kerüljétek a vörös sört! Befosat.

Hátramaradtam, de úgy döntöttem, nem teszem szóvá, hogy a gyerekeknek tilos a belépés a Perem állomásaiba. Feltehetőleg nem oldotta volna a hangulatot.

–Megnézném a legutóbbi érkezéseket.

Az ügyeletes őrmester vállat vont, úgy fonta maga köré a karját, mintha beengedném a hideget az erődbe, és mielőbb be kéne csuknia a kaput. Felcsaptam a főkönyvet, hogy átlapozzam.

Bárki is jött a szekerekkel, nem írta alá. A jegyzék finoman szólva is hiányosnak bizonyult. Végigfutottam a legutóbbi érkezők aláírását. Nem csupán Szarkaláb nőjét kerestem. Úgy véltem, hogy kétségkívül első pillantásra kiszúrnám Maldon borzasztó kézírását, de hónapokra visszamenőleg csak ellátókaravánokat, őrségváltásokat és nagy ritkán egy-egy szajha villámlátogatását jegyezték fel.

Gleck Maldon jó barátom és hasznos szövetségesem volt, mielőtt az agyára ment a mágia. Jó ember, már amennyire ez igaz lehet olyasvalakire, aki gyilkolásból él. Az évek során számtalanszor lovagolt az oldalamon tüzérként. Utána elkezdte az eget ugatni, így diliházba csukták, de egy Maldon képességeivel bíró fonónak a falak nem többek jelentéktelen akadályoknál. Meglépett. Szabad, és veszélyes. Kicsi az esélye, hogy meglelem ebben a főkönyvben. Attól még szóvá tettem az őrmesternél.

–Nem járt erre egy magas, ötven körüli férfi? A haja barna, halántéknál őszül?

–Nem mondhatnám, hogy határozottan emlékeznék ilyesfélére. Neve van?

–Gleck Maldon. Egy fonó Valengradból. A beszéde alapján eszelősnek vélné az ember.

Az őrmester a fejét rázta, majd visszavette a főkönyvet, mintha a puszta olvasás szemtelenség lenne.

–Errefelé nincsenek varázslók. Már jó ideje.

Megköszöntem, bár semmi kedvem nem volt hozzá. Maldonnak semmi oka nem volt arra, hogy errefelé vegye az útját, leszámítva azt, hogy délen volt, ami ugyanolyan irány volt, mint a többi, de csakis jobb lehet annál, mint ahol lennie kellett volna: egy valengradi elmegyógyintézetben. Kivertem a fejemből Maldont. Ő meglapult. Én elszalasztottam.

A kapu egy csattanással bezáródott mögöttem, a kapuőr pedig nekilátott, hogy egy súlyos kar tekerésével lassacskán megindítsa lefelé a kapurostélyt. Világéletemben gyűlöltem a bezártság érzését.

–Nem veszel nekem egy afféle csecse kocsit, parancsnok? – vigyorgott Nenn, az istálló felé irányítva a figyelmem. Kiszúrta a rugós felfüggesztésű fogatot, melyet általában olyasféle udvari asszonyok szoktak használni, akik vajmi kevés eséllyel nyúlnának magukhoz a képem láttán. A kerekeit a városok főutcáinak gondosan karbantartott útjaira szánták, és lerítt róluk, hogy rájuk férne a szerviz, miután végigzötyögtek velük a határvidék kevéssé gondozott ösvényein. A kék festés és az arany berakások láttán a gazdája csakis ezüstkanalas lehet. Felteszem, az asszonyság, akinek a védelmére Szarkaláb küldött.

–Ha betartod végre a parancsaimat, akkor kapsz majd szép dolgokat – közöltem hű kardforgatómmal.

–Vajon mit keres egy ezüstkanalas a Tizenkettes Állomáson? – merengett Nenn. – A nemeseknek itt nem sok babér terem. – Nenn se kedvelte jobban a felső tízezret, mint én.

–Itt senkinek nem terem babér – kontráztam. – A kaja szar, az ágyak még rosszabbak, és elég egy pillantás kelet felé, hogy tótágast álljon a valóság. Az a baj, hogy minél nemesebbnek születik az ember, annál kevesebb józan észt örököl. Talán valami bolond előléptetésre áhítozik, és megnézné magának a határvidéki életet. Elég lesz, ha egyszer végignéz a Peremen, és megízleli a Kárhozatot, utána hanyatt-homlok iszkol majd vissza, ahonnan jött.

Nenn világéletében élvezte, ha a nemességet gyalázom. Tőlem aztán várhatták a hájjal kenegetést. Nekem sincsenek jobb tapasztalataim az uralkodó osztállyal, mint neki.

Estére szélnek eresztettem a társaságot. Keressenek csak egy hordót, amit csapra verhetnek, hogy elüthessék az időt hamis énekléssel és egymás kizsebelésével. Amíg nem verekednek vagy lopkodnak, leszarom. Nekivágtak, hogy ivással tompítsák a Kárhozat-rohamokat. A remegés teljesen hétköznapi, miután az ember maga mögött hagyja a szétszabdalt égboltot. Felteszem, a rángógörcsök kirázzák a szervezetből az ott felszívott mágiát, de ez csak tipp volt. Nem mintha a Névtelenek valaha az orrunkra kötnék, hogy miért pont úgy viseljük a mágiát, ahogy, és senkinek nem volt mersze kérdezősködni.

A Kárhozat születése Szarkaláb lelkén száradt, ha volt ugyan neki. Ő és a többi Névtelen jóval a magunkfajta nyápic halandók befolyása felett álltak. Egyesek szektákat alapítottak a nevükben, mintha istenek lennének, de ha Szarkaláb isten volt, akkor a teremtés fabatkát sem ért. A Névtelenek két évszázadon át háborúztak a Mély Királyaival és a birodalmukkal, Ó-Dhojarával, és mit értek el ezzel? Még csak nem is békét, hanem csupán patthelyzetet – a központi államokban ráadásul azt sem fogják fel, hogy csakis a Gépezet és a Perem állomásai biztosítják a védelmet a Mély Királyaival szemben. Fogalmuk sincs, milyen közel vannak a bitóhoz, és milyen szoros a nyakunkra fonódó kötél. De a mesterem nem tűrheti a kudarcot, még akkor sem, ha ehhez fel kell áldoznia minden egyes férfit, nőt és gyermeket Dortmarkban. Bizonyságot adott erre, amikor végső védvonalként a világba sütötte a Kárhozatot.

Ügyintézők, könyvelők és kiszolgálók kisebb serege állt az utamba, akik újra és újra közölték, hogy a főparancsnok elfoglalt. Semmibe vettem a tiltakozásukat, félretoltam a méltatlankodó tintanyalókat. Szarkaláb közvetlen beavatkozása miatt sürgőssé vált a dolgom. A Névtelenek csakis életbe vágóan fontos ügyekben hajlandóak akár egy morzsányit is elhasználni az erejükből. Jobban őrzik, mint az aranyat. Majdnem eljutottam a főparancsnok irodájáig, amikor az utamba állt egy maroknyi, letartóztatással fenyegetőző katona. Egy darabig vicsorogtam rájuk. Nem lett rózsásabb a kedvem, és amúgy sem engedtek át.

Az Éjszárny egy kisebb szervezet, ha ugyan lehet annak nevezni. A tagok nem tevékenykednek összehangoltan, nincs egységesített cél. Hét társamat ismertem név szerint, de ezek közül három álnév volt, ráadásul azt sem tudtam, merre bóklászhatnak. Ők voltak Szarkaláb árnyékban rejtőző keze, szeme és végrehajtói. Mindnyájan a sereg mögött és felett álltunk, ügynökök voltunk, akik teljesítették a Névtelenek néma parancsait – már ha méltóztatták kiadni őket. Öt éven át határozott parancs híján tengődtem. Szabadon dolgozhattam, mindent felhasználva, amit sikerült összekaparni. A Kárhozatba magammal vitt csapat bérencekből állt, akik alig voltak jobbak a zsoldosoknál. Sőt, egyenesen rosszabbak. Azoknak a könyvelőknek hanyatt-homlok kellett volna a kedvemre tenniük, de Szarkaláb elhúzódó távolléte okán az Éjszárnyak iránt érzett félelem elveszítette az élét.

De immár visszatért. Csak idő kérdése, és a rettegésük is követi.

–A rossebet csinál, ami nem ér rá? – követelőztem.

–Látja azokat a fogatokat a bejáratnál? – kérdezte egy avatatlan százados, olyan tiszta egyenruhában, mintha még soha életében nem járt volna odakint. – A főparancsnok valami nőstényördöggel pöröl, aki már legalább két órája hisztériázik. Holmi nagymenő ezüstkanalas fonó, egy gróf nővére. Kapcsolatban áll Herono herceggel. – Fürkésző szemmel végigmért. Talán megérezte az engem közrefogó baljóslatú légkört a háromnapos út mocska alatt. Vastagon ellepett a por és a megszáradt verejték, a leheletem pedig bizonyára bűzlött az elcsócsált töméntelen édesgyökértől. Belement abba, hogy küldet értem, amint a főparancsnok végzett az asszonysággal. Továbbá javasolta, hogy vegyek egy fürdőt, mielőtt bemutatkoznék. Viszonzásképp azt a tanácsot kapta, hogy fogja a javaslatát, és dugja oda, ahová nem süt be a nap.

Fenyegetőzés ide vagy oda, csak úgy lett volna esélyem beszélni a főparancsnokkal, ha nekiállok csontokat tördelni, és még Szarkaláb parancsa sem jogosított fel arra, hogy bárkit elnáspángoljak, aki az agyamra ment. Mondjuk, ha Szarkaláb rejtélyes nőszemélye időzik a főparancsnoknál, legalább addig is biztonságban van.

–Ki az ezüstkanalas? – kérdeztem.

–Most láttam először. – Szíve szerint a százados egy szóra se méltatott volna, de élvezte, hogy többet tud nálam. Vállat vont. – Azt hiszem, Tanza úrnőnek hívják.

E név, akár egy keblemre mért pörölycsapás. Kis híján megtántorodtam. Nagyot nyeltem, és igyekeztem ráncba szedni a gondolataimat.

–Ezabeth Tanza? Korombeli nő, sötét hajjal?

–A név stimmel. Gőzöm sincs, hogy néz ki. A déli módi szerint elfátylazta magát.

Lassan erőt vett rajtam egy Kárhozat-roham. Legalábbis győzködtem magam, hogy csupán az, és semmi több. Kivasaltam egy édesgyökeret a szállásmesterből – még a sörnél is hatékonyabban fojtja el a rohamokat –, és azt csócsálva indultam meg a tető felé. Édesgyökér, fél üveg brandy és hűvös esti levegő, a verhetetlen hármasfogat.

Felfelé, mindig felfelé, ha az embernek ki kell tisztítania a fejét. A felsőbb szinteken az üveg fénycsövek csak fél erővel működtek, amitől a lépcsőházak és a folyosók lehangoló félhomályba burkolóztak. Valami herceg elsinkófálja a kötelességét. Mostanában inkább selymekbe és szőlőskertekbe, márványpalotákba és az ágyasaik kényeztetésébe fektetik az ezüstöt a gondjaikra bízott állomások fenntartása helyett. Az emlékek megkoptak. A határtól messze az ember könnyűszerrel megfeledkezhet arról, milyen égő vággyal kívánja az ellenség kiirtani a fajtánkat, és csakis a Nall-gépezet tartja őket kordában. A fajtánknak sosem sikerült legyőznie a Mély Királyait, távolról sem. Ők voltak a szélvihar, mi pedig találtunk egy napernyőt. Az ő szemükben nyolcvan év patthelyzet csekélység volt, már akkor ősöregek voltak, amikor a földünkre vetették a tekintetüket.

Elhaladtam egy kétszárnyú ajtó magas íve mellett, melyet vaskos fekete vasláncok hálóztak be, és még azoknál is vastagabb lakatok zártak le. Megtorpantam, egy vén tiszti ösztön megállított. Ez volt a vezérlője a Nall-gépezet ívelt vetítőinek – melyeket Nenn csörgősipkának titulált –, itt lehetett bekapcsolni őket. Vékony porréteg borította a láncot. Jó ideje nem olajozhatták már meg a szerkezetet. A Nall-gépezet volt az egyetlen védvonal, ha a helóták vagy a főnökeik serege ellenünk vonulna. Ezt minden gyerek tudta.

A szépapám idején, amikor a dhojarai légiók és a Mély Királyai diadalmasan vonultak a kilenc megmaradt szabad város ellen, Szarkaláb szabadjára engedte az Üresség Szívét. Lehetett fegyver, de esemény is. Vagy akár bűvige, mit tudom én. Bizonyos dolgokat jobb nem tudni. Tökmindegy, borzalmas volt. A világ addig, sőt, az isteneknek hála, azóta nem látott olyan fegyvert. Az Üresség Szívével robbantotta életre a Kárhozatot. Repedéseket szántott az égboltba, mérgezett porba fojtotta az országot. Égtek a dombok, forrtak a mezők, megkövültek a folyók. Adrogorks és Róna a mi városaink voltak, és az elszabadult erő viharában visító pillanatok alatt a tudás és a kultúra központjaiból járulékos veszteségekké omlottak. Elolvadtak és elégtek, polgáraik eltorzultak és elhunytak. A támadás nyomán a Mély Királyai meghátráltak, de nem győzettek le. Miután újra összeszedték az erejüket, a háború az immár Kárhozat néven ismert vidéken folytatódott, a Mély Királyainak végtelen seregei szüntelenül ostromolták az egyre apadó forrásainkat. Nem tarthattunk ki. De az ifjú férfiak és nők nemzedékeinek életével elég időt nyertünk ahhoz, hogy megjelenjen még egy Névtelen, Nall, és felállítsa a Gépezetét a határ mentén. A Gépezet elpusztította Nivias királyt, és másodjára is visszaverte a helótákat. Visszatért a patthelyzet. A gépezet és az állomások törékeny békét teremtettek: éber parancsnokaink bármikor bekapcsolhatják a Gépezetet távolról, a messzi központokból, ha a Mély Királyai úgy döntenének, ismét megindítják a seregeiket. Eddig csak egyszer próbálták, jóval a születésem előtt. A Gépezet új krátereket vájt a Kárhozatba. Azóta nem próbálkoztak. Most pedig csak porosodott. Elfeledetten. Ostobaság volt az erőd parancsnokától, hogy nem tartotta karnyújtásnyira. Attól, hogy a farkasfalka megtanult félni az ember parittyájától, még nem hagyja otthon a köveket.

A főparancsnok már azzal kihúzta nálam a gyufát, hogy nem fogadott azonnal, és a kedvem is egyre komorodott. Amint visszatérek Valengradba, jelenteni fogom a trehányságát a marsallnak. Az árulkodókat senki nem szereti, de azt még kevésbé, ha a helóták lerohanják a várost. Az erőd főparancsnoka idióta volt. Kicsinyes bosszú volt ez a várakoztatásomért, de rájöttem, hogy a korral egyre többet szőröztem, és egyre kevésbé törődtem vele.

Az oromzatra kiérve letüdőztem az éjszakát, nyeldekeltem a butykosom meleg tartalmát, és azt kívántam, bárcsak jobb piát vehetnék kevesebbért. Lement a nap, az éjszaka hűvös félhomályáért immár Klada barátságtalan kék fénye felelt. A Kárhozatból időnként recsegés-ropogás hallatszott, ahogy a föld nyöszörögve ficánkolt. A fakuló fény megcsillant a nagyobb kráterek peremén, melyek eleven emlékműként őrizték a Gépezet pusztító erejét mindenki számára, aki van olyan ostoba, hogy seregével megközelítse a Peremet. Itt, eme erődök vonalán történt, hogy egy százéves háború megtorpant. A holtpontot létrehozó robbanások mély sebeket ejtettek a földben. A Kárhozat mérgezett vidékén senki és semmi nem moccant.

Merre lehetsz, Gleck?, gondoltam. Valahol odakint? Már ennyire elment az eszed? A legokosabb porcikám, aminek hála elevenen kijutottam Adrogorskból, és ép bőrrel megúsztam több mint két évtizednyi portyázást a Kárhozatban, azt sugallta, hogy egy halotthoz beszélek. Gleck Maldon furcsává, majdhogynem eszelőssé vált. Időnként megesett ez a fonókkal. Varázslóhoz képest rendes ember volt. Nem északnak ment, és nem is nyugatnak. A dél egyre valószínűtlenebbnek tűnt. Lenéztem a balomon szép számban sorakozó tetovált koponyákra, és kinéztem neki egy emlékhelyet.

Átkozott Ezabeth Tanza. Ezt az emléket nem szívesen kapartam elő. Évtizedek porladtak el, mióta először leültem vele szemközt az asztalhoz. Azóta is próbálom kipurgálni az emléket. Húsz év, feleség, gyerekek és több évnyi portyázás a mögöttem elterülő lidérces pusztaságon, a neve mégis úgy hatott rám, mint egy felütés a tökömre. Kétségkívül őt kell elkísérnem Valengradba. Ha hittem volna abban, hogy Szarkalábban megmaradt valamennyi az emberi érzelmeiből, akkor biztosan kurva beteg poénnak véltem volna.

Kocsmadal harsant fel az étkezdéből. A szolgálaton kívüli katonák daloltak valami tengerészről, aki hátrahagyta a babáját, és jól vízbe fúlt. Távol voltunk a tengertől.

Meggyújtottam egy vaskos szivart, letüdőztem, és kifújtam a füstfelleget. Pia. Dohány. Édesgyökér. Felejtés. A régmúlt köde, egy keserű emlék, mely sosem történt meg. Azóta még pletykát se hallottam felőle. Valószínűleg férjhez ment. Gyerekeket szült. El sem tudtam képzelni, mit kereshetett a Perem állomásán. Tippem se volt.

Az a szomorú tény, hogy valószínűleg már meg se ismerne. Húsz év. Új név. Törött orr, heges arc, sebhelyes áll. Átkozottul biztos, hogy nem számítana arra, hogy az a fodorgalléros fiú ilyen szarságból teremti elő a mindennapi kenyerét. Átdobtam a falon a szivarom csonkját, és újfent kortyoltam.

Lenéztem az udvarra. A kapuőr ásított, nyújtózkodott. A nyárest melegének utolsó foszlánya felfelé illant, ő már pokrócot terített a vállára. Erőre kapott a dalolás, és tűnjék bármilyen elképesztőnek, de még hamisabb lett. A kapuőr egy hokedlin terpeszkedett. Magányos, unalmas munka egy hideg estén. A helyében inkább berúgnék. Vagy elaludnék. Esetleg mindkettő.

Egy kiskölyök sétált ki a toronyból, és nekilátott, hogy a kapuőr felé gurítson egy apró hordót. Felötlött bennem, hogy talán pont a haldoklót látom. De nem járhatta a végét, ha egy ilyen nehéznek tűnő hordót görgetett. A gyermekek jelenlétét ugyancsak jelentenem kell. A Perem-állomásoknak katonai előőrsöknek kellene lenniük, de az évek során lanyhult a fegyelem. Eleinte csak a szajhákat engedték be, akikből idővel feleségek lettek, majd a feleségek és a szajhák egyaránt lebabáztak, így idővel Nall erődjei egytől egyig apró közösségekké váltak. Tényleg olyan rég volt, hogy a helótákkal dacoltunk a Kárhozatban? Nem érződött annak.

A kapuőr felpattant, és a gyermekre pillantott, aki néhány lábbal odébb megállt. Kissé megmerevedett. A gyermek megszólalt, és lemutatott a hordóra. Olybá tűnt, az őrmester megremeg, majd megragadta és felkapta a hordót, hogy meg se álljon vele a kapurácsig. A kapu felett égő csövek gyenge fényénél láthattam az őrmester arcán csorgó vörösséget, vér patakzott az orrából, a szeméből, a füléből. Szétverte a hordót, melyből fekete homok ömlött a lába köré. Szája kitárult, és arcáról karmazsin folyadék csöpögött a robbantó porba.

Arcul vágott a felismerés hűvöse. A gyermek – a Csemete – futásnak eredt. Követtem a példáját, amikor az őrmester felnyúlt, és eltört egy fénycsövet. Szikrák élénk zápora záporozott körülötte. Végignéztem, ahogy fehéren és szemkápráztatóan, majdhogynem lustán hullanak alá.

A fülemre csaptam a tenyerem.

A kapu felrobbant.

A tenyerem védfalán át is fülsiketítő volt a robbanás. A forró szellő még odafent, az oromzaton is elért, megtántorodtam tőle. Kitartott a ricsaj ellenállhatatlan ereje, borzasztó előjelként ment át némaságba.

Néhány pillanatig senki sem moccant a gyilokjárón, majd úgy lendültünk akcióba egy emberként, mint akiket felpofoztak.

Egy őrszem a fal riasztókarjához rohant, és tekerni kezdte. Rozsda porzott, ahogy a kurblival harcolt, de ekkor felszisszent a vil, és felbömbölt a Tizenkettes Állomás minden szirénája. Társa a lépcső felé szaladt, hátrahagyva a fegyverét. Én siettem oda, hogy felkapjam a muskétát.

– Puskapor és golyó? – bömböltem a tekerő katonának. Minden hang tompa, távoli volt. A katona halványzöld színben játszott, tejfölösszájú arcát elnézve csoda, hogy engedték bevonulni. Egy pillanatra abbahagyta a tekerést, hogy leakassza a nyakára hurkolt vállszalagot, és felém dobja.

Alant láttam a kis rohadékot előmerészkedni, hogy megvizsgálja a keze munkáját. Tízévesforma fiúnak látszott, de annál kétségkívül sokkal idősebb volt. Vigyorogva nézte az elgörbült rácsot, a kicsavart zsanérokról csüngő törött deszkák maradványait. A lángok fényében kifejezetten ördöginek tűnt az arca.

Sebesen töltöttem. Feltéptem a puskaporos csomagot, és a lőporserpenyőbe szórtam a fekete szemcséket. Ólomgolyót ejtettem a muskéta csövébe, betöltöttem a port, papírt köptem rá, majd a tusra csaptam, hogy biztosan összeálljon. Feltörtem egy fénycsövet, és a belőle áradó erő forróságát használva fellobbantottam a kanócot. Túlontúl sokáig tart a betöltés. Túl lassú. A kölyök eltűnt. Ettől még nem volt hiány célpontokban.

Helóták áradtak befelé a kapun. Harcra kész, üres szemek és orr nélküli arcok, előreszegezett lándzsák, felemelt pajzsok. A parancsnok és az altisztjei piros pöttyözéssel tűntek ki a tömegből, és megfontolt léptekkel törtek át a lángokon és a füstön. Ellenállásra számítottak. Elvégre ez a Perem egyik helyőrsége, vagy mi a szösz. Itt katonáknak kellene lenniük. Védelemnek. Ehelyett harc nélkül vették be a kaput. Még üres arcukon is láttam a zavarodottságot.

Ha harcra számítottak, hát tőlem megkaphatják.

Lefelé céloztam, hogy fejbe lőhessem a teremtményt, de tudtam, hogy a visszarúgás sokkal magasabbra rántaná a csövet. Hát beirányoztam, fohászkodtam, és lenyomtam az elsütőkart.

A tüzelésre a fegyverből sárkányüvöltésként tört elő a füst. Legyezve oszlattam széjjel, hogy lássam, milyen kárt sikerült okoznom. Jó lövés volt; a helótavezér megtántorodott, mellkasán lyuk tátongott, hátán pedig annak nagyobb, öklömnyi testvére éktelenkedett. Kifelé fordultak a bordái, vörös csontszilánkok záporoztak az udvaron. Lassú töltés ide vagy oda, egy muskéta mindig elvégzi a munkát. A helóta néhány tántorgó lépéssel később a falnak roskadt. A mögötte nyomulók felnéztek rám, és íjpuskákat emeltek a magasba. Fél tucat vessző szisszent, mire hasra vágtam magam a gyilokjárón. Felettem elsuhantak, de a halványzöld őrszem visítva terült el egy nyílvesszővel a lábában.

Katonák hármasa bukkant elő a toronyból, és a kaput ellepő helóták felé rohantak, de csupán félútig jutottak, amikor sarkon fordultak, és visszaiszkoltak az erőd biztonságába.

– Kurva élet. – Miféle katonák szolgálnak errefelé? – Kurva élet!

A több hónapnyi, sőt több évnyi nyugalomból adódó elbizakodottság oda lyukadt ki, hogy a helyőrségben nem voltak szervezett műszakok, és senki sem lépett semmit, ahogy az ellenség, a nehéz köpenyüket levető és pengéket előhúzó sötét alakok elkezdtek beözönleni a főkapun. A nyugalmam lassacskán megadta magát a fejvesztettség erősödő ostroma alatt. Dacoltam, hogy visszaverjem: ha engedek, kérlelhetetlenül magával ránt a mélybe. Hányan lehettek? Rávetették magukat bárkire, aki megjelent a színen, katona, civil, egyre ment. Egy kovácsfogót szorongató kába fiatalember, egy hátát a falnak vető, vödröket cipelő nőszemély. Utóbbi egy sikoltás kíséretében a közeledő helótához vágta az egyiket. A támadója félreütötte, majd macskagyorsasággal rájuk vetették magukat, és végül vörös nedvességgel beborítva fordultak a torony felé. A helóták lassan kipucolták az udvart.

– Jóság Istene, Kegyelem Istene, könyörüljetek meg alázatos szolgáitokon – nyöszörögte az őrszem. Odadobtam neki a muskétáját, majd megindultam az erődbe vezető lépcsősor felé.

– Nyomás! Vissza kell vennetek a kaputornyot! – kiáltottam a rémültnek tűnő őrszemek sorfalának, akik egytől egyig a fegyverük betöltésével küszködtek. Nem vártam meg, volt-e foganatja a szavaimnak, mert a falat elhagyva bevettem magam a sasfészekbe. A poggyászom mellett hagytam minden felszerelésem, de ez egy erőd, márpedig a kastélyok urai előszeretettel aggatnak fegyvereket a falakra. Megragadtam egy kereszt alakú kosárral felszerelt vén kardot, és az ujjammal megvizsgáltam az élét. Nem túl éles.

De eléggé.

Kicsit távolabb a folyosón lekaptam a falról egy kicsi, kerek bőrpajzsot, utána pedig rögvest keresni kezdtem a lépcsőt. Alant kiabálás és összetalálkozó pengék fémes csörgése hallatszott.

Ha a Tizenkettes Állomás elesik, akkor elveszik a Nall-gépezet feletti felügyelet is, de félresöpörtem a pánikot, eltéve a rettegést egy későbbi, megfelelőbb időpontra. Elképzeltem az ellenség hadtesteit, több tízezer élettelen arcú, üres szemű teremtmény áradatát a Kárhozaton át a Tizenkettes Állomás felé. Nyílt terepen esélytelen, hogy megállítsuk a helótákat. Csakis a Nall-gépezet által keltett rettegés tartotta őket vissza. Ha a Tizenkettes Állomás elbukik, oda a háború is.

Ez elméletileg lehetetlen. Elképzelhetetlen.

Odalent valaki elveszített egy végtagot; nem először hallottam efféle sikolyt. Hármasával szedtem a fokokat, de elvétettem a lépést, és nekivágódtam a falnak, miközben fejvesztve pucoltam lefelé, hogy végül egy olyan folyosón kössek ki, ahol elszabadult a pokol.

Két holttest hevert a padlón, az egyik fajtámbeli, a másik ellenség, mindkettejük tele kusza sebekkel, melyeket késsel vágtak egymásba. Miután az udvar elesett, az ostromlók már neki is láttak, hogy véres ösvényt vágjanak a felsőbb szintekre. Egy orr nélküli, sima és szürke arcú párosuk egy falhoz szorított fickót dolgozott meg éppen rövid pengéjű kardjaikkal. Áldozatuknak már annyi volt, ők mégis rászánták az időt az alapos munkára. A helóták sosem adták jelét érzelmeknek, de attól még könyörtelen lelkesedéssel nyársalták fel újra és újra. Majdnem sikerült besurrannom egy oldalfolyosón, hogy megkerüljem őket, amikor mögöttük felbukkant Nenn. Másvalaki vére csöpögött róla, faorra alatti vicsorgó szája sehol nem volt a szeméből sütő vérszomjtól. Drága Nenn, ízig-vérig harcos, a világ legkeményebb és legvéreskezűbb nőszemélye. Jobb kezében kard, tőre pedig balját védte, és ha a helóta harcosok alá is becsülték, már csak egyikük térhetett jobb belátásra, ahogy kivédte az első csapást, és kettészelt egy fejet. A megmaradt helóta hiába védekezett, mögéje léptem, és két oldalról lyuggattuk ki az irháját. Súlyosan csusszant le a kölcsönkardom pengéjéről.

– Mi a fasz folyik itt? – kérdezte Nenn.

– Hullik a szarvárról a vakolat – feleltem. – Hol vannak a többiek? Hol van Tnota?

– Elszakadtunk – vágta rá Nenn. Lihegett, arca erőlködéstől vöröslött és verejtéktől csillogott. – Felrohantam a lépcsőn. Azt hiszem, a kamrába húzódtak.

– Meg tudtad számolni őket?

– Amit láttam, az alapján ezerszám lehetnek.

Letöröltem a kezemről a helótavért, nyelvem végigfutott a fogaimon. Megráztam a fejem.

– Képtelenség, hogy ilyen soknak sikerült idelopóznia. Szerintem nincsenek százan, de ötvennél mindenképp többen vannak. Még nincs minden veszve. Gyere!

A helyőrség fejvesztve szaladgált a folyosókon, a fele részeg volt, a másik fele émelygett, de mind tanácstalanul rettegtek. A legtöbbjük valószínűleg még soha életében nem látott helótát a saját szemével. Nem túl szemrevaló fajzatok.

– Muszáj lemennünk, és csatlakoznunk az őrséghez – közöltem lelkesedés nélkül. Rühellek ingyen harcolni, de ha a Tizenkettes elbukik, mindnyájunkat el fog nyelni a gané. Nenn szigorúan megrázta a fejét, megragadta a lépcsőház súlyos ajtaját, majd becsukta, és eltorlaszolta egy porlepte gerendával. Az előrelátó építészeknek szokásuk, hogy ilyen zárakat szereljenek a várak lépcsőházaiba. Ezt egy ilyen tervezte.

– Ne arra! A konyhában legalább tízen lehetnek. Legalábbis voltak. Mi a tökömet csinálnak ott?

– Próbálják átvenni a Nall-gépezet irányítását – feleltem. – Mi mást?

– Ötven harcossal? Képtelenség lenne megtartani. Nem vagyok hadvezér, parancsnok, de ennyit még én is tudok.

Lépcsőkön dobbanó léptek zaja harsant fel az ajtó mögött. Barát vagy ellenség, ki tudja? Már abbamaradt az üvöltözés, ami nem sok jót ígért.

– Az okok miatt ráérünk aggódni. Inkább azzal foglalkozzunk, hogy ne vágjanak le minket. – Az én utamat követve rögtön az első fordulóban kattogó-locsogó ó-dhojarai hangokat hallottunk alulról. Azt az ajtót is bezártuk és eltorlaszoltuk, majd megpróbálkoztunk egy harmadik iránnyal.

– Fogynak a lehetőségek, parancsnok – közölte Nenn. Nem mondott újat, így válaszra se méltattam.

– Ki kell jutnunk innen – mondtam.

– Vagyis nem lefelé megyünk?

Haboztam. Szívverésem lüktetett félig süket fülemben. Az ellenségé volt a kapu, és lassacskán elfoglalták az egész erődöt, miközben mindenkit megöltek, aki az útjukba került. Elszakadtam a csapatomtól, akik jó eséllyel már mind odavesztek.

– Ha elesünk, nem leszünk megfizetve – közöltem.

Bekanyarodtunk egy sarkon, és farkasszemet néztünk egy csapat helótával, akik akkor bukkantak fel egy lépcsősor tövében. Ők négyen voltak, mi meg csak ketten. Esélytelen. Nem harcolok túlerő ellen, ahogy bukott ügyekért sem. Futásnak eredtem volna, ha az első nem veti rám magát.

A Mély Királyai csak nemrég gyúrhatták át. A helóták minden példánya ember volt, mielőtt helótává vált, és ő még nem lógott volna ki közülünk. Egy földműves alkata, de a megbűvöltek üres tekintete. Az alkarjáról és a bokájáról letekeredett imaszalagok cafrangjai lobogtak mögötte, ahogy megindult felém. Vágás, csapás, kész. Két másodperc vérontás, és lezárult a története. Nem akartam megvárni, míg rájön, hogy halott, inkább belevágtam még kettőt, mielőtt elterült. Hátraléptem, lekuporodtam, és felemeltem a bőrpajzsomat, hogy azzal védjem magam a társaitól, de azok nem támadtak. Nenn torokhangon morgott, én pedig megláttam az alakot a hátuk mögött.

A fiú. Csupán egy hétköznapi kissrác, elég puha és apró ahhoz, hogy elmenjen tízévesnek. Nenn felkiáltott, kétségbeesésének hangja sokkal hátborzongatóbb volt, mint az a hentesmunka, amit a rángatózva haldokló helótával tettem. Menekülőre akartam fogni, de valami behatolt az elmémbe, kiszakítva az erőt a lábamból. Térdre rogytam. A gyermekből eredő fagy lassacskán belém fúrta magát, akár egy tekeregve áskálódó féreg. Benyomult a gondolataimba, az akaratomba, és ha ugyan volt még, a lelkembe. A szemem mögött egyre erősödött a nyomás, vér fakadt az orromból, és mostanra kétségkívül tudtam, ki intézte el azokat a szerencsétlen flótásokat, akiket a Kárhozatban találtunk.

Felbömböltem, ahogy megdolgozta az elmémet, a fagyos féreg az emlékeimbe túrt. Rázkódtam a kíntól, barnás hányadéktócsa loccsant a kövezeten.

Hangozzék bármilyen őrültségnek, de sajnáltam a pocsékba ment brandyt.

A mély, sötét hidegben gyökerező fekete gonosz beburkolt, és a csontvelőmig hatolt. Akár egy gonosz gyermek zsinórjain rángatott marionett, felemelkedtem, hogy farkasszemet nézzek töpörödött gazdámmal. Egy Csemete. Rövidre nyírt haj, ifjonti zsírtól húsos arc, testét két számmal nagyobb zeke és térdnél kiszakadt bricsesz fedte, mint holmi kolduskirályt. A szája körüli hátborzongató rosszindulat és a szemében csillogó könyörtelen éhség elárulta, hogy közel a halál. Ráadásul fájni fog.

– A nőt akarom! – jelentette ki a Csemete. Koravén gyermeki hangok, de a parancsolás súlya elárulta az igazi korát. Bűvereje elszorította a torkomat és a lelkemet egyaránt. Felmordultam. Próbáltam ellenállni, de egy Csemete ellen lófaszt nem tehet az ember. Nenn hörgött, ahogy a láthatatlan ujjak lassacskán elroppantották a torkát. Mindkettőnknek jócskán reszeltek most, hogy ennyire a bűvkörébe vont minket. A lélekféreg az agyamban ficánkolt, amitől roham tört rám, és csapkodó végtagok halmaként roskadtam a földre, a karjaim és a lábaim nem voltak többek tehetetlen húsrudaknál.

Átszitálta az emlékeimet. Az első szivarom. Napégés. Piaclátogatás egy szamár vontatta kordén. Turkált a sok rendezetlen és kusza darab között, keresett valamit.

– Hol van? – Erősödött a golyóimat szorongató nyomás. A gerincem tiltakozott, ahogy láthatatlan kezek kezdtek csavargatni. A falakból gőz szivárgott, sziszegve hányták a szikrákat, ahogy a kukac előre-hátra tekergett az elmémben. Úgy recsegtek a csontjaim, hogy az semmi jót nem jelenthetett.

Szerencsére nem tudhattam biztosra. Máskülönben biztosan megered a nyelvem.

Néhány szerencsétlen, gyanútlan hős érkezett egy másik folyosón. Egy ifjú hadnagy számos erős legény oldalán támadásba lendült, nem tudva, mivel álltak szemben. Elsütötték a muskétáikat, és sikerült leteríteniük az egyik helótát, mire a Csemete figyelme feléjük fordult.

A nyomás engedett, és a féreg kicsusszant az agyamból. Felkaptam az orzott fegyvereimet, és magammal rántottam Nennt is, végig egy folyosón egy lépcsősor felé. A mögöttük felhangzó sikolyok jelezték, hogy a megmentőink rájöttek, mekkora bakot lőttek.

Alattunk újfent felharsant az acél csattogása és a kiabálás. Ez jó jel. Még nem veszítettünk, de örülhettem, hogy megmaradt az ép elmém. Újra megindultunk felfelé, minél messzebb a rettentő kis apróságtól és a varázserejétől. A Csemetéket ugyanúgy meg lehetett ölni, mint minden élőlényt, de csak segítséggel, szerencsével, és egy nagyon-nagyon jó leshellyel. A hosszú élethez érdemes betartani a leckét, miszerint az ember vívja meg a megnyerhető csatákat, és iszkoljon a vesztettek elől.

Elértük a Nall-gépezet vezérlőtermét. Itt állandó őrségnek kéne állnia, hogy bekapcsolja, és várja a parancsot a kar meghúzására. Ez csakis akkor lenne értelmes támadás, ha több százezer katona özönlene felénk a Kárhozatból, de már minden bizonnyal elesett az, akinek a szerkezet üzemeltetése volt a dolga. Meg kell találnunk a lakatok kulcsait, hogy beizzítsuk. A kar meghúzásával a Peremtől húsz mérföldes távolságra keletre minden elporlad egy olyan tűzviharban, amihez képest a pokol minden bugyra nyári délután csupán. Néhány meddő próbálkozás után nem csiszoltam tovább a tenyerem bőrét, és felhagytam a láncok cibálásával. Bárki is zárta le ezt a termet, ha mindennek vége, kurvára kitekerem a nyakát, már ha meg nem előztek, márpedig valószínűleg ez a helyzet. Megelégszem azzal, hogy alaposan megrugdalom a holttestét.

Közeledtek az üldözőink. Úgy fest, egy kerékre járt az agyunk. A főparancsnok irodája a közelben volt, az ajtót belülről zárták be. A mögöttünk húzódó folyosót elözönlötték a helóták, mögöttük pedig a gyermek tovább hisztizte a parancsait.

– Engedjetek be, basszátok meg! Nem szaros helóták vagyunk! – kiabáltam, noha nem vártam választ. Tenyeremmel rácsaptam az ajtóra egyszer, kétszer. Reménytelen. A helóták megindultak felénk a folyosón, kardjaik és fejszéik gyilkolásra készen emelkedtek a magasba. Megpróbáltam berúgni az ajtót. Belesajdult a lábam.

Kaparászás hallatszott a zár felől.

– Gyerünk! – A harcosok óvatosan közeledtek. Kivédtem egy csapást, és felvágtam a kart, ami rám mérte azt. A folyosón csak egyesével férhettek hozzánk, a sérült támadóm pedig hátratántorodott, csakhogy Nenn nem szereti befejezetlenül hagyni a sérülteket. Előredöfött, kicsapó pengéje térdből elmetélte az ellenség lábát.

Hang szólalt meg mögöttünk.

– A földre!

Ugyan nem láttam a forrását, de fény lobbant fel mögöttünk. Évtizedes tapasztalat súgta nekem, hogy egy fonó van a hátunkban, méghozzá feltöltve és kitörésre készen. Nenn társaságában a padlóhoz simultunk, és eltakartuk a szemünket. Egy fonó esetében általában ez a bölcs lépés. Amikor ismét kinyitottuk, addigra valami szörnyű történhetett, mivel a folyosót ellepő harcosok füstölgő maradványaitól alig lehetett látni a padlót. Egy fél helóta nyögdécselt fájdalmában.

Feltápászkodtunk, és besiettünk a főparancsnok irodájába. Mire becsaptam a hátunk mögött az ajtót, még több helóta nyomakodott be a folyosóra.

Az irodában mindenfelé sötét fa és fényezés uralkodott, a polcok telis-tele bőrkötéses könyvekkel, melyeket senki sem olvasott, és nem is akart. Egy túlméretezett, párnázott szék, egy gigászi mahagóniasztal, ám mindkettő eltörpült a bálna méretű zsírdisznóhoz képest, akiben kénytelen voltam felismerni a főparancsnokot. Sápadt, nyirkos bőr és végtelen hájfodrok ékítették azt a marhát, aki hagyta, hogy elessen a helyőrsége. Hal módjára tátogva bámult rám, olyan disznómód izzadt, hogy átázott a túlontúl fodros inge. A hadsereg kibebaszott szégyene. A társa, a fonó, aki az imént trancsírozott fel hat dhojarai harcost, aprócska teremtmény volt, öt lábnál egy leheletnyivel sem magasabb. Királykék csuklyás öltözék takarta, de amint megpillantottam az arcát, az úgy szíven ütött, amihez képest a Csemete varázslata kismiska volt.

Ezabeth Tanza. Pontosan úgy nézett ki, mint huszonvalahány évvel korábban. Arca ifjonti simasága és lányos vonásai ugyan már nem gyermekiek voltak, de az asszonykor még nem hagyta rajtuk a nyomát. Lenyűgözően, szívfacsaróan gyönyörű volt, arca olyan makulátlan, mintha szent imádatra tervezték volna. Egy napot sem öregedett, pedig már deresednie kellene. A csuklyája alól kikandikáló fürtök még mindig selymesen ragyogtak. Dacára annak, hogy támadás alatt álltunk, megtorpantam, és tátott szájjal bámultam, mint egy eszeveszett.

Kétkedőn nézett rám, de csak egy pillanatra. Aztán a tekintete Nennre váltott.

– Reméltem, hogy többen maradtak – mondta. Határozott hang. Parancsoláshoz szokott.

